Nariadenie Rady (ES) č. 779/97
z 24. apríla 1997,
ktorým sa zavádzajú opatrenia pre riadenie rybárskeho výlovu v Baltickom mori
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže v zmysle Aktu o pristúpení z roku 1994 prechodné opatrenia, ktorými sa riadi prístup k vodám, majú platiť až do zavedenia systému zvláštnych rybárskych povolení spoločenstva; keďže tieto ustanovenia sú určené v nariadení Komisie (ES) č. 3237/94 [4];
keďže tieto opatrenia znamenajú, že budú prijaté opatrenia spoločenstva, ktorými sa určia podmienky prístupu k vodám a zdrojom a pre pokračovanie rybárskych činností, a zavedie systém zvláštnych rybárskych povolení spoločenstva; keďže toto nariadenie stanovuje tieto opatrenia;
keďže je potrebné získať údaje o rybárskom úsilí vyvíjanom plavidlami spoločenstva v oblastiach rybolovu, na ktoré sa vzťahujú uvedené opatrenia, aby sa dosiahla jasnejšia predstava o využívaní týchto oblastí rybolovu;
keďže úlohou vlajkového členského štátu je zaviesť opatrenia pre monitorovanie rybárskeho výlovu; keďže preto je potrebné zabezpečiť transparentnosť a objektívnosť riadiacich a kontrolných postupov;
keďže monitorovanie rybárskeho výlovu v Baltickom mori neovplyvní Radou určené úrovne pre rybárske výlovy v súlade s postupom stanoveným v článku 8 nariadenia Rady (EHS) č. 3760/92 z 20. decembra 1992, ktorým sa vytvára systém spoločenstva pre rybolov a akvakultúru [5], najmä vziať do úvahy stav zdrojov v tejto oblasti,
PRIJALA TOTO NARIADENIE:
Článok 1
Toto nariadenie určuje postup pre zavedenie systému riadenia rybárskeho výlovu v oblastiach IBSFC (pododdelenia 22 až 32), spadajúcich pod suverenitu alebo do právomoci členských štátov.
Systém nadobudne účinnosť 1. januára 1998.
Článok 2
1. Členské štáty vypracujú menovité zoznamy rybárskych plavidiel plávajúcich pod ich vlajkami, ktoré sú oprávnené vykonávať rybárske činnosti v oblastiach rybolovu definovaných v prílohe.
2. Členské štáty môžu neskôr nahradiť plavidlá zaradené do svojich zoznamov alebo zahrnúť ďalšie plavidlá, ak existujú oprávnenia pre rybolov, v súlade s platnými podmienkami vyplývajúcimi z uplatňovania článku 11 nariadenia (ES) č. 3760/92.
Článok 3
Každý členský štát vydá zvláštne rybárske povolenia v súlade s nariadením Rady (ES) č. 1627/94 z 27. júna 1994, ktorým sa ustanovujú všeobecné ustanovenia týkajúce sa zvláštnych rybárskych povolení [6] pre plavidlá plávajúce pod jeho vlajkou, ktoré sa zaoberajú rybárskymi činnosťami v oblastiach rybolovu uvedených v prílohe.
Článok 4
1. Členské štáty pošlú Komisii najneskôr do 30. septembra 1997 informácie o zoznamoch menovaných plavidiel uvedených v článku 2.
2. Členské štáty budú v pravidelných intervaloch oznamovať Komisii všetky zmeny informácií uvedených v odseku 1.
3. Komisia postúpi informácie uvedené v odsekoch 1 a 2 ostatným členským štátom.
Článok 5
Ak to bude potrebné, Rada konajúca v súlade s postupom určeným v článku 8 (4) nariadenia (EHS) č. 3760/92 môže určiť úrovne pre rybársky výlov, berúc do úvahy najmä stav zásob v oblastiach rybolovu uvedených v prílohe tohto nariadenia.
Článok 6
1. Členské štáty prijmú opatrenia, aby zabezpečili a posteriori monitorovanie rybárskeho výlovu, ktoré vynaložia plavidlá plávajúce pod ich vlajkou v oblastiach rybolovu uvedených v prílohe.
2. Pred 31. decembrom 1997 Rada rozhodne o návrhu, ktorý Komisia predloží najneskôr do 30. júna 1997, na zmeny a doplnenie nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu [7], najmä pokiaľ ide o Hlavu IIa o zaznamenávaní údajov o rybárskom úsilí do lodného denníka, postupy pre poskytovanie menovitých zoznamov plavidiel Komisii, získavaní údajov o rybárskom úsilí členskými štátmi a postupovanie zhromaždených údajov o rybárskom úsilí Komisii, aby sa zabezpečil súlad s opatreniami pre riadenie rybárskeho výlovu uvedenými v tomto nariadení.
Článok 7
1. Toto nariadenie bude platiť pre plavidlá s dĺžkou medzi zvislicami presahujúcou 15 metrov alebo s celkovou dĺžkou presahujúcou 18 metrov.
2. Rybársky výlov plavidiel, ktoré nedosahujú tento limit sa bude posudzovať globálne pre každú oblasť rybolovu.
Článok 8
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 24. apríla 1997